हिरोशिमा में मोदी ने कहा- हम विश्व शांति के लिए लगातार कोशिश करते रहेंगे
Prime Minister Narendra Modi expressed his happiness in hosting the 2024 QUAD Summit in India इस दौरान प्रधानमंत्री नरेंद्र मोदी ने कहा- मेरा मानना है कि QUAD वैश्विक भलाई, मानव कल्याण, शांति और समृद्धि के लिए निरंतर प्रयास करता रहेगा।
इंडो-पैसिफिक में चीन को काउंटर करने के लिए बनाए गए QUAD देशों की बैठक भी हिरोशिमा शहर में हुई। इस दौरान प्रधानमंत्री नरेंद्र मोदी ने कहा- साल 2024 में QUAD समिट की मेजबानी भारत में करने में हमें खुशी होगी। QUAD वैश्विक भलाई, मानव कल्याण, शांति और समृद्धि के लिए लगातार कोशिश करता रहेगा। हम एकमत हैं कि हिंद-प्रशांत की सुरक्षा और सफलता केवल इस क्षेत्र के लिए ही नहीं बल्कि विश्व के लिए महत्वपूर्ण है।
उन्होंने कहा- आज की ये बैठक से हमें इंडो-पैसिफिक रीजन के समावेशी और मानव केंद्रित विकास पर चर्चा करने का मौका मिला। QUAD समिट के बाद जारी एक संयुक्त बयान में चारों देश के नेताओं ने सीमा पार आतंकवाद की निंदा की। कहा- हम 26/11 के मुंबई में हुए हमले समेत अन्य आतंकवादी हमलों की निंदा करते हैं। हम आतंकवादी हमलों के अपराधियों को जिम्मेदार ठहराने के लिए कमिटेड हैं।
इससे पहले QUAD देशों की 24 मई 2022 को जापान की राजधानी टोक्यो में बैठक हुई थी। मार्च 2021 में वर्चुअल और सितंबर 2021 में अमेरिका में आमने-सामने की बैठक भी हुई थी।
बाइडेन के चलते ऑस्ट्रेलिया से जापान शिफ्ट हुई समिट
दरअसल, पहले ये बैठक ऑस्ट्रेलिया के सिडनी में होने वाली थी। लेकिन डेट्स की प्रॉब्लम के चलते अमेरिकी राष्ट्रपति जो बाइडेन सिडनी दौरा रद्द कर दिया था। अमेरिका के ट्रेजरी विभाग ने इस महीने चेतावनी दी थी कि अमेरिकी सरकार की कर्ज लेने की सीमा को बढ़ाया नहीं गया तो देश 1 जून तक दिवालिया हो सकता है। इसे देखते हुए जापान में ही G7 के इतर QUAD की बैठक करने का फैसला लिया गया।
चीन को रोकने के लिए भारत, US, जापान, ऑस्ट्रेलिया का संगठन
क्वाड्रीलैटरल सिक्योरिटी डायलॉग यानी QUAD चार देशों- अमेरिका, भारत, जापान और ऑस्ट्रेलिया का रणनीतिक गठबंधन है। इसका गठन 2007 में हुआ था। QUAD का उद्देश्य हिंद-प्रशांत क्षेत्र यानी हिंद महासागर से लेकर प्रशांत महासागर के बीच पड़ने वाले इलाके में चीन के बढ़ते दबदबे पर लगाम लगाना है।
क्वाड के जरिए चारों देश इस इलाके के समुद्री रास्तों को किसी भी सैन्य या राजनीतिक प्रभाव से मुक्त रखना चाहते हैं। इधर, चीन QUAD को लेकर हमेशा से ही आपत्ति जताता रहा है और इससे उसे घेरने की अमेरिकी चाल बताता है।
भारत-चीन के बीच लंबे समय से विवाद, इसलिए भारत के लिए जरूरी QUAD
माना जाता है कि QUAD रणनीतिक तौर पर चीन के आर्थिक और सैन्य उभार को काउंटर करता है। इसलिए ये गठबंधन भारत के लिए बेहद महत्वपूर्ण बन जाता है।
एक्सपर्ट्स का मानना है कि चीन का भारत के साथ लंबे समय से सीमा विवाद रहा है, ऐसे में अगर सीमा पर उसकी आक्रामकता ज्यादा बढ़ती है, तो इस कम्युनिस्ट देश को रोकने के लिए भारत QUAD के अन्य देशों की मदद ले सकता है।
साथ ही QUAD में अपना कद बढ़ाकर भारत चीनी मनमानियों पर अंकुश लगाते हुए एशिया में शक्ति संतुलन भी कायम कर सकता है।
चीन QUAD को 'एशियाई NATO' बताता है
चीन शुरू से ही QUAD का विरोध करता रहा है, क्योंकि इसे वह अपने वैश्विक उभार को रोकने वाली रणनीति के रूप में देखता है। चीनी विदेश मंत्रालय का आरोप है कि QUAD उसके हितों को नुकसान पहुंचाने के लिए काम कर रहा है।
कई मौकों पर चीन QUAD को एशियाई NATO तक कह चुका है। हाल ही में चीनी विदेश मंत्रालय के प्रवक्ता वांग वेनबिन ने कहा था कि QUAD अप्रचलित हो चुके शीत युद्ध और सैन्य टकराव की आशंकाओं में डूबा हुआ है। इसलिए इसका खारिज होना तय है।
विशेषज्ञों के मुताबिक, चीन की सबसे बड़ी चिंता QUAD में भारत के जुड़े होने से है। चीन को डर है कि अगर भारत अन्य महाशक्तियों के साथ गठबंधन बनाता है तो वह भविष्य में उसके लिए बड़ी समस्या खड़ी कर सकता है।
कई चीनी विश्लेषक, भारत की सैन्य ताकत को देखते हुए उसकी अमेरिका समेत अन्य QUAD देशों के साथ बढ़ती साझेदारी को एक संभावित खतरे के रूप में देखते हैं। माना जाता है कि भारत आने वाले दिनों में सुपर पावर होगा। यही वजह है कि चीन भारत और अमेरिका के बीच रणनीतिक साझेदारी से घबराया हुआ है।
जानकारों का मानना है कि चीन ने ये कभी नहीं चाहा कि भारत दुनिया की सुपरपावर के करीब जाए। इसीलिए 1960 और 1970 के दशक में वह भारत-सोवियत संघ के सहयोग के खिलाफ बयानबाजी करता था। ठीक इसी तरह अब वह भारत-अमेरिका के रिश्ते को लेकर तीखी टिप्पणियां करता है।
कई चीनी एक्सपर्ट्स का मानना है कि भारत चीन के साथ सीमा पर चल रहे तनाव का इस्तेमाल अमेरिका के साथ सैन्य सहयोग बढ़ाने में कर रहा है। चीनी जानकारों का मानना है कि चीन का भारत के साथ सीमा पर तनावपूर्ण संबंध ही भारत के QUAD देशों खासकर अमेरिका के करीब जाने की प्रमुख वजह है।
चीन इस बात से भी परेशान है कि आने वाले दिनों में साउथ कोरिया की भी QUAD से जुड़ने की योजना है। साउथ कोरिया अमेरिका का करीबी देश है, जो भौगोलिक रूप से चीन के पास स्थित है।
यही नहीं, अब कई अन्य देश भी QUAD को चीन को काउंटर करने के लिए एक महत्वपूर्ण मंच के तौर पर देखने लगे हैं।